En 20-årig mand var i kritisk tilstand efter at være blevet ramt af skud, men han er nu uden for livsfare.

En mand på 20 år er natten til søndag blevet ramt af flere skud på vejen Birketinget på Amager i København.

Episoden skete omkring midnat natten til søndag. Politiet modtog et nødopkald tre minutter efter midnat.

Manden blev kort efter bragt til et nærliggende sygehus. Han var først i kritisk tilstand, men manden er nu uden for livsfare, oplyser central efterforskningsleder ved Københavns Politi Youssef Lharraki.

Gerningsmanden er stadig på fri fod, og politiet hører gerne fra vidner til episoden.

- Vi er i gang med at eftersøge området, og vi har hundene ude og lede, men vi hører gerne fra vidner, der har set noget, som kan hjælpe os med at komme nærmere gerningsmanden, siger Youssef Lharraki.

Politiet regner med at afhøre den 20-årige i løbet af natten. Det er uvist om episoden er relateret til bandekriminalitet.